8. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Δ.4009 της 18 Απρ./6 Μαΐου 1969  (ΦΕΚ Β΄ 291) Περί εξουσιοδοτήσεως Τελωνειακών Αρχών δια την έγκρισιν της ατελούς ή εις ελευθέραν χρήσιν παραδόσεως ειδών εις Ενόπλους Δυνάμεις του Ν.Α.Τ.Ο. Λαβόντες υπ’ όψιν τας διατάξεις του άρθρ. 6 του Α.Ν. 881/49 «περί τελωνειακών και δασμολογικών τινών διατάξεων», αποφασίζομεν: Εξουσιοδοτούμεν τους Προϊσταμένους των Διευθύνσεων Τελωνείων Α΄ και Β΄ τάξεως, όπως, από της ισχύος της παρούσης αποφάσεως, εγκρίνωσιν οίκοθεν και άνευ ειδικώς εκάστοτε εκδιδομένης διαταγής ημών, την ατελή ή εις ελευθέραν χρήσιν παράδοσιν των εισαγομένων υπό ή δια λογαριασμόν των εν Ελλάδι Ενόπλων Δυνάμεων του Ν.Α.Τ.Ο., του μη μονίμως εν Ελλάδι κατοικούντος αλλοδαπού προσωπικού των δυνάμεων τούτων, ως και εξηρτημένου προσωπικού αυτών, των πάσης φύσεως ειδών, συμπεριλαμβανομένων των αυτοκινήτων και λιπαντικών των κρινομένων ως αναγκαίων δια τας στρατιωτικάς μονάδας υπηρεσίας κλπ. των ως είρηται δυνάμεων, ως και πάντων των ειδών οικοσκευής του κατά τ’ ανωτέρω αλλοδαπού προσωπικού. Εις την κατά τ’ ανωτέρω απαλλαγήν, ήτις παρέχεται δυνάμει του άρθρ. 11 της δια του Νόμ. 2799/54 κυρωθείσης συμβάσεως μεταξύ των Κρατών-μελών της συνθήκης του Βορείου Ατλαντικού, θα περιλαμβάνεται και η απαλλαγή εκ του φόρου του άρθρ. 17 του Ν.Δ. 3092/54, δοθέντος ότι η εν λόγω απαλλαγή εξακολουθεί ισχύουσα και μετά την έκδοσιν του Ν.Δ. 4486/1965, εφ’ όσον τα ανωτέρω είδη εισάγονται βάσει Διεθνών Συμβάσεων ή Συμφωνιών. Η οριστικοποίησις της ατελείας και η εξόφλησις των σχετικών προς τα παραδιδόμενα είδη, εκκρεμών παραστατικών εγγράφων, θα γίνεται επί τη αποστολή ή τη προσκομίσει εις την οικείαν Τελωνειακήν Αρχήν, βεβαιώσεως της αρμοδίας υπηρεσίας του υπουργείου Εθνικής Αμύνης ή της νομίμως εξουσιοδοτημένης υπ’ αυτού στρατιωτικής Αρχής,  δι’ ης θα βεβαιώται, ότι τα εις την συγκεκριμένην εκάστοτε περίπτωσιν παραδοθέντα είδη, εχρησιμοποιήθησαν δι’ ον σκοπόν παρελήφθησαν και θα αναγράφεται σαφώς η συγκεκριμένη χρήσις, εις ην ταύτα εχρησιμοποιήθησαν. Η παρούσα δημοσιευθήτω δια της Εφημερίδος της Κυβερνήσεως. 